Klaus Eduardi luulekogu  arvustades sattusin tema blogi kaudu tõsiselt lahedale leheküljele. Stratfor on just see ekspertanalüüside varasalv, millest ma olen Eesti meedia puhul unistanud (Sirbi vaheleht "Diplomaatia" on väga vapper - ja suuresti edukas - katse).  Praegu saadab Stratfor mulle näiteks ülevaateid Marjah operatsioonist Afganistanis ja kui ma ütlen "ülevaade", siis ma ei mõtle kuuerealist pressiteadet "Liitlasväed vist ründavad, kui välisuudiseid  uskuda" (EPL) või "Pommi-Khalidil on karvased rinnad!" (Postimees). Ei, ma mõtlen kaheleheküljelist, faktidega ääristatud ja tagajärgede põhjustest rääkivat "põgusat" kirjeldust.  Oma arust ma Afganistanist üht-teist juba tean ja seepärast on hea artikli tunnuseks see, kui saan teada midagi uut. Stratfori artiklid näivad esitavat igas lõigus uusi asju - see aga ongi ju hariv. Kulunud ütlust tsiteerides võin ma fakte ka entsüklopeediast järgi vaadata. Analüüsist ootaks tähelepanekuid, millele ma ise ei  saaks vastava info puudusel tulla..